የአዲስ አበባ ህዝብ በከተማዋ ልማት ላይ ንቁ ተሳታፊ መሆኑ ተገለፀ
አዲስ አባባ፤ ሐምሌ 7/2005 (ወኢማ) – በአዲስ አበባ ከተማ እየተካሄደ ባለው የልማት ሥራ የኅብረተሰቡ ተሳትፎ ከመቼውም ጊዜ በላይ ማደጉን የከተማው የኅብረተሰብ ተሳትፎ ልማት ኤጀንሲ አስታወቀ።ባለፈው በጀት ዓመት ብቻ ኅብረተሰቡ ወደ 500 ሚሊዮን ብር የሚጠጋ ገንዘብ በማዋጣት የተለያዩ የልማት ሥራዎችን አከናውኗል።የኤጀንሲው ሥራ አስኪያጅ አቶ ፍጹም እንደተናገሩት ኅብረተሰቡ የራሱን ችግር በራሱ ለመፍታትና አካባቢውን ለማልማት ያለው ተነሳሽነት ከፍተኛ እድገት አሳይቷል።በዚህም ባለፈው በጀት ዓመት 466 ኪሎ ሜትር የውስጥ ለውስጥ መንገድ ኮብል ስቶን በማንጠፍ፣ ከ667 ኪሎ ሜትር በላይ መንገድ ለኮብል ስቶን ንጣፍ ዝግጁ በማድረግና 510 ኪሎ ሜትር መንገድ ደግሞ ጥርብ ድንጋይ በማንጠፍ የልማት አጋርነቱን አሳይቷል።በተጨማሪም 10 ኪሎ ሜትር የአስፋልት መንገድ፣ ከ67 ኪሎ ሜትር በላይ የተጠጠር መንገድ፣ 202 ኪሎ ሜትር የፍሳሽ ማስወገጃና 77 ኪሎ ሜትር የቱቦ ቀበራ ሥራ ማከናወኑን ገልጸዋል።ኅብረተሰቡ በመቶዎች የሚቆጠሩ የጋራ መፀዳጃ ቤቶች፣ የማኅበረሰብ ፖሊስ ቢሮዎችና የቦኖ ውኃዎችን በመገንባት የልማት ተሳትፎውን በተጨባጭ ማሳየት ችሏል። በእነዚህ የልማት ሥራዎች የኅብረተሰቡ ድርሻ 65 በመቶ እንደሆነ ነው ኤጀንሲው ያስታወቀው፡፡ህዝቡም አካባቢውን ለማልማት የሚያነሳው ጥያቄ ከቀን ወደ ቀን እያደገ በመምጣቱ መንግሥት ባለፈው ዓመት እራሱን የቻለ የኅብረተሰብ ተሳትፎ ልማት ኤጀንሲ ቢሮ ማቋቋሙን ሀላፊው ጠቅሰዋል።እንደ ኢዜአ ዘገበ በልማት ሥራው ኅብረተሰቡ አካባቢውን ከማልማት ባለፈ ከ34 ሺህ በላይ ለሚሆኑ ዜጎች የሥራ ዕድል ማስገኘቱንም ሥራ አስኪያጁ ገልጸዋል።